U-I-113/07
Natisni
Opravilna št.:
U-I-113/07
Datum odločitve:
5. 7. 2007
ECLI:
ECLI:SI:USRS:2007:U.I.113.07
Akt:
Zakon o spremembah Zakona o finančnem poslovanju podjetij (Uradni list RS, št. 31/07) (ZFPPod)
Izrek:
Pobude za začetek postopka za oceno ustavnosti Zakona o spremembah Zakona o finančnem poslovanju podjetij (Uradni list RS, št. 31/07) se zavržejo.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25, Zakon o Ustavnem sodišču [ZUstS]
Opomba:
K obravnavani zadevi so bile s sklepom Ustavnega sodišča z dne 5. 7. 2007 pridružene zadeve št. U-I-127/07, št. U-I-128/07 in št. U-I-138/07 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Vladimir Remšak, Ljubljana in drugi
Datum vloge:
11. 4. 2007
Vrsta odločitve:
sklep
Vrsta rešitve:
zavrženje
Dokument:
US27756
Dokument v PDF obliki:
U-I-113-07.pdf
102 KB
Prenesite datoteko
U-I-113/07-11
5. 7. 2007
SKLEP
Ustavno sodišče je v postopku za preizkus pobud Vladimirja Remšaka iz Ljubljane ter družb Omega Air, d. o. o., Ljubljana, in Blago-mix, d. o. o., Vrhnika, ki ju zastopa Marjana Kavčič, odvetnica v Ljubljani, ter družbe Delo Tiskarna, d. d., Ljubljana, ki jo zastopa Odvetniška družba Čeferin, o. p., d. n. o., Grosuplje, na seji 5. julija 2007
sklenilo:
Pobude za začetek postopka za oceno ustavnosti Zakona o spremembah Zakona o finančnem poslovanju podjetij (Uradni list RS, št. 31/07) se zavržejo.
Obrazložitev
1. Pobudniki izpodbijajo Zakon o spremembah Zakona o finančnem poslovanju podjetij (v nadaljevanju ZFPPod-B). Zatrjujejo njegovo neskladje z 2., s 14., z 22., s 33., s 155 in s 158. členom Ustave.
2. Ustavno sodišče je pobude zaradi skupnega obravnavanja in odločanja združilo.
3. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Na obstoj pravnega interesa mora paziti Ustavno sodišče ves čas postopka. Drugi odstavek 24. člena Zakona o Ustavnem sodišču (Uradni list RS, št. 15/94 – v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev pobudnikovemu predlogu pa mora privesti do izboljšanja njegovega pravnega položaja.
4. Pobudniki utemeljujejo svoj pravni interes s tem, da so imeli v teku izvršilne postopke zoper družbenike družb, izbrisanih iz sodnega registra brez likvidacije po določbah Zakona o finančnem poslovanju podjetij (Uradni list RS, št. 54/99 in nasl. – v nadaljevanju ZFPPod) in da so bili ti postopki na podlagi prvega odstavka 4. člena ZFPPod-B ustavljeni
ex lege
. Ustavno sodišče je že presojalo ustavnost ZFPPod-B z odločbo št. U-I-117/07 z dne 21. 6. 2007 (Uradni list RS, št. 58/07) in med drugim odločilo, da se 4. člen razveljavi, sodni in upravni postopki, začeti zoper družbenike izbrisanih družb pred uveljavitvijo ZFPPod-B, pa se nadaljujejo in končajo po določbah ZFPPod z upoštevanjem odločbe št. U-I-135/00 z dne 9. 10. 2002 (Uradni list RS, št. 93/02 in OdlUS XI, 211). Glede na navedeno pobudniki ne izkazujejo več pravnega interesa za presojo izpodbijanega predpisa. Zato je Ustavno sodišče njihove pobude zavrglo.
5. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, dr. Franc Grad, Lojze Janko, mag. Marija Krisper Kramberger, Milojka Modrijan, dr. Mirjam Škrk in Jože Tratnik. Sklep je sprejelo soglasno.
Predsednik
dr. Janez Čebulj